《星蚀月》
清代·姚莹

入夜荧荧一星白，含光吐耀精神发。谁从海外亲见之，飞来蚀神瑶台月。

是时青天万里明，纤尘不染银河清。三台四辅环斗极，妖星敢尔殊堪惊。

广寒香风结桂子，枝叶青葱竟何似。吴质有斧不驱除，紫府仙人应罪尔。

或言黄河水气乘太阴，东南此岁防秋霖。不然贼星犯两曜，奸民啸聚相侵陵。

世间久已无甘石，天象渊微那可测。圣人清静在宫中，慎毋妄言干斧钺。

作者简介：（1785—1853）安徽桐城人，字石甫，一字明叔，号展和，晚号幸翁。嘉庆十三年进士。鸦片战争期间为台湾道，与达洪阿设计击退英军。战后以“冒功欺罔”贬官四川。咸丰初复起用，赴广西镇压太平天国起义。官终湖南按察使。师事从祖姚鼐，工诗，文章善陈时事利害。鸦片战失败后，寻求御侮之策，著《康輶纪行》、揭英侵藏野心，欲使朝廷戒备。有《中复堂全集》。